In nomine sancte et individue Trinitatis amen. Ludovicus, Dei gratia Francorum rex, omnibus in perpetuum. Quoniam scelera discordiarum nisi resecantur excrescunt et oppressiones ecclesiarum parvo nonnunquam fomite coalescunt, et de humili stirpe nascentes in multiplices ramos se latius extendunt, eas in primis motibus radicitus extirpare et in posterum reviviscendi copiam penitus amputare, regie severitatis debet discretio. Notum itaque facimus universis presentibus pariter et futuris quod fidelis noster Gilo de Soliaco Joanni, fratri suo, in hereditatem donaverat quidquid in Castellione et appenditiis ejus habebat, sed fidelis noster Arraldus, abbas sancti Benedicti, quoniam terre illius fundus ipsius esse dinoscitur, non modicum ecclesie sue detrimentum super hoc imminere perpendens, factum rescendere studuit, et ipsum Gilonem et Joannem in presentiam nostram contraxit. Ibi per manum nostram et mediante consilio nostro, Joannes fratri suo Giloni quidquid ibi habebat ex toto guerpivit et chartas inde factas nobis reddidit, et nos eas confregimus. Gilo autem coram omnibus tam nobis quam abbati concessit et nos inde plegium et obsidem constituit quod nec ipse nec heres suus aliquibus temporibus illud alienabit nec aliquo modo removebit a manu sua vel heredis sui qui post ipsum castrum Soliaci tenebit, nec alicujus erit nisi illius qui castrum Soliaci tenebit, nisi hoc fuerit per spontaneam voluntatem abbatis et totius capituli sancti Benedicti. Hoc totum concesserunt et laudaverunt uxor Gilonis et filii sui, et propter hoc abbas servivit Giloni de ducentis libris parisiensis monete et decem cifis argenti. Nos vero, petitione ipsius Gilonis, rem sicut facta est concessimus et in manu cepimus, et ne successu temporum aliquo modo aboleri vel permutari valeat aut Gilo, vel heredes sui, de hoc pacto quod abbati habuit, possint aliquibus occasionibus resilire, scripto commendari et sigilli nostri auctoritate precepimus confirmari. Actum apud Lorriacum, anno incarnati verbi M°C°LXX°II°, astantibus in palatio nostro quorum nomina et signa subscripta sunt. Signum comitis Theobaldi dapiferi nostri. S. Mathei camerarii. S. Guidonis buticularii. S. Radulfi constabularii. Data per manum Hugonis (monogramma regis) cancellarii et episcopi Suessionensis.